送喬民瞻倅武昌
作者：范浚
朝代：宋

paragraphs: 春風未綠江南草，春信臘前梅蕊早。
水村著處是南枝，想見君行被花惱。
如君久合上華途，胡爲半刺猶題輿。
奉引未騎沙苑馬，佐藩且食武昌魚。
頻年欣接遊從樂，忽手別書空作惡。
江干跋馬望行艫，日暮山寒雲錯莫。
往聞南紀百戰場，腥風殺氣吹湖湘。
只今江漢俱練靜，棹謳雜發行連檣。
君從鸚鵡洲邊去，歷歷遥看漢陽樹。
莫言槌碎黄鶴樓，準擬書來寄佳句。